CELEX: C2007/211/78
Language: da
Date: 2007-09-08 00:00:00
Title: Sag T-237/07: Sag anlagt den 27. juni 2007 — CityLine Hungary mod Kommissionen

8.9.2007   
            
            
               DA
            
            
               Den Europæiske Unions Tidende
            
            
               C 211/41
            
         Sag anlagt den 27. juni 2007 — CityLine Hungary mod Kommissionen
   (Sag T-237/07)
   (2007/C 211/78)
   Processprog: ungarsk
   Parter
   
      Sagsøger: CityLine Hungary Kft. (Vecsés, Ungarn) (ved advokat Á. Menyhei)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af artikel 2c, stk. 1, i Kommissionens forordning (EF) nr. 375/2007 af 30. marts 2007, trykt i Den Europæiske Unions Tidende den 4. april 2007.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har nedlagt påstand om annullation af artikel 2c, stk. 1, i forordning (EF) nr. 1702/2003, der blev indsat ved forordning (EF) nr. 375/2007 (1). Artiklen vedrører fortsat drift af visse luftfartøjer, der er registreret i medlemsstaterne.
   Sagsøgeren, der driver virksomhed med lufttransport af diverse varer, har gjort gældende, at de omtvistede bestemmelser i forordning nr. 375/2007 berører den umiddelbart og individuelt.
   Til støtte for sin påstand har sagsøgeren gjort gældende, at artikel 2c i forordning nr. 375/2007 er i strid med det generelle retssikkerhedsprincip. Den anfægtede forordning gør drift af luftfartøjer betinget af en begivenhed, der fandt sted i fortiden, idet den kræver, at der skal være sket registrering, inden den pågældende medlemsstat tiltrådte Den Europæiske Union, hvilket er en omstændighed, der i den foreliggende sag naturligvis ikke var forudseelig for de berørte personer.
   Sagsøgeren har videre gjort gældende, at den anfægtede artikel i forordning (EF) nr. 375/2007 er i strid med princippet om forholdsmæssighed i artikel 5 EF. I denne henseende har sagsøgeren anført, at den anfægtede bestemmelse udgør en uforholdsmæssig restriktion for personer, hvis luftfartøjer blev optaget i en medlemsstats register efter tiltrædelsen. Artiklen er uden betydning for flysikkerheden og indebærer unødvendige regler og bestemmelser og går derved videre end nødvendigt for at opnå formålene i EF-traktaten.
   
      (1)  Kommissionens forordning (EF) nr. 375/2007 af 30.3.2007 om ændring af forordning (EF) nr. 1702/2003 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer (EUT L 94, s. 3).